Dypstat

**Dypstat** (engelsk *deep state*, tyrkisk *[[Dypstat (Tyrkia)|derin devlet]]*) også **stat i staten**, er betegnelsen på en organisasjon eller nettverk som opptrer som en stat i en annen stat, og i strid med de statlige myndigheters ønske. Påstandene om en eksisterende dypstat kan være vanskelige å bevise, og betegnes ofte som konspirasjonsteorier. Betegnelsen dypstat ble opprinnelig brukt om det hemmelige sikkerhetsapparatet i blant annet Egypt, Pakistan og Tyrkia: Dypstaten var militæret og andre sikkerhetstjenester som manipulerte politikk på en ugjennomsiktig måte. Begrepet har senere blitt brukt av amerikanske konservative og høyrepopulister om det ordinære byråkratiet i USAs statsforvaltning og som ifølge disse konservative utøver tyrannisk makt over borgerne. I forskningen hevdes det at Thailand har en dypstat særlig i form av nettverk knyttet til det kongelige hoff, forvaltningen og hæren.

## Eksempler etter land

### Tyrkia
Uttrykket *derin devlet* (bostavelig "dyp stat") ble brukt om et hemmelig nettverk av offiserer og andre tjenestemenn med ubegrenset makt etablert i 1923 av Mustafa Kemal Atatürk, grunnleggeren av den tyrkiske republikken. Den dype staten er antatt å fungere som en skyggeregjering som sprer propaganda for å skape frykt og som destabliserer regjeringer de ikke liker. Etter press fra det militære gikk Necmettin Erbakan av som statsminister i juni 1997 (Erbakan var Recep Tayyip Erdoğan mentor). Hendelsen i 1997 innebar ikke voldshandlinger og kalles et postmoderne kupp. Etter statskuppet i 1997 uttalte daværende president Suleyman Demirel at militæret er Tyrkias dype stat. Generalene ønsket å kvitte seg med Erdoğan som da var ordfører i Istanbul. I desember 1997 i byen Siirt fremførte Erdoğan et islamsk-klingende dikt Ziya Gökalp hvorpå Erdoğan ble dømt til 10 måneder i fengsel for skape religiøst hat og utestengt fra politikk.

De fleste tyrkere er innforstått med at det finnes eller fantes en form for dypstat, men omfang, virkemåte og historie er uklar. Oppfatningen om dypstat er ikke grunnløs: De militære har flere ganger grepet inn i politiske forhold med støtte fra byråkratiet og justissektoren. Erdogan og islamistene har utnyttet oppfatningen om en dypstat til egen politisk fordel; de hevdet at den dype staten motarbeidet dem i strid med folkets vilje. Erdogan skal ha fryktet motstand fra den dype staten og ville hindre ham å styre landet. Dypstaten i Tyrkia har blitt svekket ved at militærets autonomi har blitt svekket etter år 2000 i forbindelse med demokratiseringstiltak med sikte på EU-medlemskap.

Etter kuppet i 1960 sørget generalene for å henrette Adnan Menderes. Etter kuppet i 1980 sørget generalene for å endre konstitusjonen slik at de fikk en særegen rett til å avsette regjeringen. Atatürks ordning for Tyrkia ble oppretthold på grunn av den kalde krigen. Fra 1940-tallet av drev CIA opplæring av soldater og sivile som skulle fungere som motstandstyrker i tilfelle sovjetisk invasjon: Ifølge den uavhengig journalisten Gareth Jenkins var dette opprinnelsen til den dype staten i Tyrkia.

### USA

Den dype stat er en konspirasjonsteori som går ut på at samarbeid og kameraderi som eksisterer innen det amerikanske politiske systemet og utgjør en skjult stat innenfor den lovlig valgte regjeringen. I USA ble begrepet innført av den venstreorienterte professor Peter Dale Scott som arbeidet med å dokumentere det han mente var nettverk mellom etterretningsvesenet, forvaltningen og kriminelle miljø. Begrepet ble tatt i bruk av Steve Bannon og brukt til å beskrive den amerikanske statsforvaltningen generelt (av Bannonen også kalt *administrative state*), senere tatt i bruk av Donald Trump og særlig av hans støttespillere i politikk og media. Trump og hans folk har hevdet at blant annet FBI er en del av en dypstat-konspirasjon mot Trump. Tankesmien Heritage Foundation ga i 2023 ut et "manifest" Project 2025 med sikte på presidentvalget i 2024 der en del av ambisjonen er å avvikle "Deep State" og gi staten tilbake til folket. 

Ifølge Francis Fukuyama har ikke USA en dypstat i betydningen brukt om en del land i Midtøsten. Fukuyama fremholder at USA har et omfattende og kompleks offentlig forvaltning, men denne er svært transparent også sammenlignet med andre liberale demokratier og kontrollert av valgte politikere.

Jon Michaels fremholder i Foreign Affairs at i mindre utviklede demokratier som Egypt kan begrepet ha en del for seg som beskrivelse av situasjonen i statsapparatet. Michaels skriver at det er naturlig at politikerne møter motstand fra byråkratiet som arbeider utfra sin fagkunnskap, følger reglene og som er beskyttet mot politisk press.

### Frankrike (historisk)
Uttrykket en *stat i staten*, oppsto under hugenott-striden i Frankrike. Den adelige og protestantiske Théodore-Agrippa d'Aubigné (1552–1630) påsto i et skrift mot katolikkene at de dannet en stat i staten.

### Hellas (historisk)
Det greske språks versjon κράτος ἐν κράτει, (*kratos no kratei*) ble senere overtatt på latin - med variantene *imperium in imperio* eller *status in statu*).

### Norge
Den såkalte «Meyer-affæren» i 1978 er brukt som eksempel på angivelig «dyp stat» i Norge. Den såkalte Stay Behind-gruppen ble avslørt dette året. En «skyggehær», med base i en villa i Oslo var bygget opp uten at Stortinget kjente til den. Den var uten politisk styring og kontroll – og med bånd til etterretningsorganisasjonene CIA og MI6.

### Allment
I begynnelsen av det 20. århundre, ble den dype staten også brukt til å referere til statseide selskaper eller private selskaper som handler uavhengig av regulatoriske eller statlig kontroll.

## Se også
* Deep State (film)
* Operasjon Gladio (også kalt «Stay Behind»)

## Referanser


## Eksterne lenker
**[https://radio.nrk.no/podkast/ekko_-_et_aktuelt_samfunnsprogram/sesong/201809/nrkno-poddkast-20062-141767-14092018080800 Ekko : Hva er Deep State, og har vi det her i Norge?]* NRK Radio, 14. september 2018. Besøkt 24. april 2021.